**Beretning**

**Grundejerforeningen TRE LYNG**

**Beretning for 2021 til generalforsamlingen**

**Langfredag d. 15. april 2022**

**kl.10.00 på Højby Kro.**

**Velkommen**

1. **De Primære veje**
2. **Grøftelaug (åbne og lukkede grøfter)**
3. **Indklipning, rabatter, jordvolde og brændbart**
4. **Vejlaug og Grøftelaug**
5. **Kontakt til og samarbejde med kommune, andre grundejerforeninger og andre instanser**
6. **Andre aktiviteter og arbejdsområder.**
7. **Foreningens ejendele og udlån**
8. **Hjemmesiden:** [**www.tre-lyng.dk**](http://www.tre-lyng.dk)
9. **Administrative forhold**
10. **Regnskab for 2021, forventning til 2022 samt budget for 2023**

**Velkommen**

Såvel 2020 som 2021 har trukket tænder ud, og bestyrelsen, såvel den tidligere, som den nyvalgte fra oktober 2021, har haft rigeligt at se til.

Kontakter og henvendelser fra nye som gamle medlemmer, byggefirmaer, ejendomsfirmaer, landmåler, Odsherred Kommune m.fl. har været langt over det normale.

Da det kan være svært at få kontakt til Kommunen, har nogle medlemmer i stedet kontaktet Grundejerforeningen.

Vi er i skrivende stund 730 medlemmer.

I forbindelse med aflysning af generalforsamlingen i 2020, var vi i den heldige situation, at samtlige bestyrelsesmedlemmer accepterede at fortsætte arbejdet, trods der var varslet, at flere havde planlagt at stoppe.

Det samme gjorde vejlaugs-repræsentanterne i alle 8 vejlaug, samt grøftelauget.

I 2021 kunne vi endelig, med 1½ års forsinkelse, i oktober måned afholde ordinær generalforsamling

Det er fortsat den nuværende bestyrelsens hensigt, fremover at udsende jævnlige nyhedsbreve samt orienteringer om de væsentligste punkter efter hvert bestyrelsesmøde.

Ud over at varetage forhold og problemer af fælles interesse for foreningens medlemmer, er der fortsat mange andre områder, hvor bestyrelsen bliver kontaktet og involveret, både af offentlige instanser, enkelte medlemmer, bygherrer, leverandører mf.

I nedenstående beretning vil de væsentligste punkter blive gennemgået.

1. **De primære veje**

Primærvejene er naturligvis løbende til kontrol, da vi alle kører på dem i større eller mindre grad. De vejinteresserede følger jo med i hullernes udvikling og diverse meninger lægges op på Facebook om den vejansvarliges evner eller mangel på samme. Også entreprenørens arbejde kommer under lup. Der er indhentet tilbud fra andre, der dog ikke til nu, har ført til ændringer på den front.

Nøglepunktet er, at de hullede veje kommer, når vejret er regnfyldt over en længere periode. Uagtet hvor mange penge der er i budgettet, kan vi ikke komme til at arbejde med vejene før vandet er væk fra hullerne og vejrudsigten passende, så arbejdet ikke er forgæves.

Februar måned 2022, den vådeste i mands minde, er et fint eksempel på, at store budgetter ikke kan stoppe regnvejret og dermed mulighed for istandsættelse. Til gengæld tyder marts måned på en lang tør periode, og vi er nu i gang med at tilføre grus på vejene i den rækkefølge de trænger mest. Dels der, hvor øverste lag grus er slidt op, og dels på samtlige indfaldsvejene.

1. **Grøftelaug (Åbne og lukkede grøfter)**

 Der har i året 2021 været en normal nedbørsmængde.

 Vi har i området fået 640 mm regn mod 740 mm på landsplan.

Der er i år gennemført ca. 1350 meter oprensning omkring Rosenholmvej, Marselisborg Alle, Monkeystien, Matolievej, Fagotvej/Harmonivej og grøften mellem Egeskovvej og Bregentvedvej. Vi forventer i 2022 at fortsætte med oprensning i samme frekvens som i 2021, samt påbegynde at spule underløb og rørlagte grøfter.

Højby Lyngs Pumpelaug: Indtil videre er der ikke en endelig afgørelse der evt. vil involvere medlemmer i GF Tre Lyng.

Grøftelauget foreslår et lidt lavere bidrag på kr. 100,00.

Grøftelaugets medlemmer er villige til genvalg.

Endelig minder vi om, at Grøftelauget kun har det overordnede opsyn og kun renser op i bunden.

Bredejerne har fortsat pligt til, at siderne klippes og vedligeholdes, så vandet kan passere. Er nogen i tvivl om grøftens tilhørsforhold, er grøftelauget behjælpelig.

Skulle en bredejer, eller andre, bemærke unormal vandstand eller væltede træer i grøfterne kontakt da venligst Grøftelauget

1. **Indklipning, rabatter, jordvolde og brændbart (Lone)**

**Odsherred Kommune** forlanger, at der skal klippes ind, og at rabatter skal være **farbare**.

Det er således et **lovkrav** fra Odsherred kommune og ikke fra grundejerforeningen.

Vi anbefaler, at alle medlemmer følger forskrifterne i ”Den lille grønne”, som hvert år sendes til hjemadressen. Den kan ligeledes findes på Odsherreds Kommunes hjemmeside, og kan desuden afhentes på Rådhuset og på biblioteker.

Rabatter skal være fri for **bevoksning, sten, jordvolde, og henkastet kvas**, så især gående og cyklister kan vige. Ligeledes biler.

**Vejens bredde skal respekteres, så find dine skelpæle.**

Ordentlig indklipning og ryddede rabatter er med til at sikre trafiksikkerheden i området.

Især renovationsvæsenet har bl.a. i dagspressen appelleret til grundejerne om at få klippet ind, så der kan passeres uden ødelagte spejle eller andet grej.

Bestyrelsen vil stadig have mulighed for at minde medlemmer om at overholde overstående, inden vi må bede Odsherred kommune om at gå ind i sagen.

Det kan blive ret bekosteligt, hvis kommunen involveres i rydning af rabatter, om det er sten, træstammer, jordvolde eller manglende indklipning.

Så derfor, for din egen, naboernes og især for de bløde trafikanters skyld, en opfordring til at få ryddet rabatten.

I øvrigt skal du være opmærksom på, at der i visse områder i Tre Lyng er specifikke tinglysninger/klausuler mht., hvordan du må afgrænse din grund. Der er ex. områder, hvor der kun må anvendes levende hegn mellem parcellerne, hvilket bl.a. er tilfældet på Gudmindrup Skovvej, Skovsti og Skovkrog.

Endelig kan det oplyses, at Odsherred Kommune fremover vil have mere fokus på grunde, der er til fare for sikkerheden ved. evt. brand.

1. **Kontakt til vejlaugene og grøftelaug**

**Vejlaug:**

De 8 vejlaug beslutter individuelt, hvorledes de sekundære veje i deres område skal vedligeholdes, og hvad vejlaugsbidraget skal være hvert år.

Hvert vejlaug vælger, efter generalforsamlingen, deres repræsentanter ved det efterfølgende vejlaugsmøde.

Vi opfordrer medlemmerne til at støtte op om deres vejlaugsrepræsentanter, og vi gør opmærksom på, at det ikke er repræsentanternes job fysisk at tage sig af vejene, men at holde øje med og foranledige, at deres tages hånd om vejene.

**Grøftelaug:**

Grøftelauget varetager og er ansvarlig for såvel åbne som lukkede grøfter.

Grøftelauget har sammen med bestyrelsen kontakten til Odsherred Kommune samt til de omkringliggende grundejerforeninger mht. vandafledning i området.

Grøftelaugets medlemmer vælges på generalforsamlingen.

Bestyrelsen er repræsenteret i Grøftelauget.

Grøftelaugets budget vedtages på generalforsamlingen og administreres af grøftelauget.

På hjemmesiden **www.tre-lyng.dk** kan du altid finde dine grøfte- og vejlaugsrepræsentanter, så du kan kontakte dem.

Såvel Grøfte-som Vejlaug har egne budgetter og kan kun bruges af disse.

Bestyrelsen inviterer hvert efterår til et særskilt møde med samtlige vej- og grøftelaugsrepræsentanter, hvor gode ideer udveksles

1. **Kontakt til og samarbejde med myndighederne, andre grundejerforeninger og andre instanser m.m.**

**Odsherred Kommune**

Det vides endnu ikke, i hvilket omfang det nyvalgte Byråd vil forsætte sommerhusejerne til dialogmøder.

Målet var at skabe en platform og et forum for bedre dialog mellem Byråd, grundejerforeninger og den enkelte sommerhusejer.

Under Covid-19 nedlukningen, har de under alle omstændigheder været aflyst.

Der har dog været et møde vedr. den kommende affaldsordning, som skal implementeres, men som foreløbig er forsinket.

Husk at tilmelde på sommerhus@odsherred.dk , så vil du automatisk blive inviteret og informeret om nye tiltag fra kommunen.

Vedr. en evt. tilslutning til Højby Pumpelaug for nogle af vore medlemmer er der ikke sket nogen udvikling siden mødet i 2019, så vi formoder, at sagen foreløbig er henlagt, så vore medlemmer i området ikke bliver bebyrdet med ekstra udgifter.

**Samarbejde med andre Grundejerforeninger**.

Vi har tidligere holdt årlige møder med grundejerforeningerne Højby Lyng, Eldorado, Gudmindrup Lyng, Carlshøj, Lysholmparken, Froggården og Ellinge Hegn.

Grundet Covid19 har dette ikke været muligt i 2021.

Vi har dog en føler ude til 3 foreninger med henblik på at indgå i et samarbejde omkring en hjertestarteren, så vi kan være fælles om udgifterne.

**GHT Vandværk**

Du er medlem af GHT Vandværk.

GHT Vandværkstår for Gudmindrup, Højby og Tengslemark Vandværk. Vandværket er privat og ejes af ca. 3015 andelshavere.

På det årlige medlemsmøde, der normalt ligger i uge 42, vælges der medlemmer til repræsentantskabet, som enhver andelshaver kan stille op til.

Indkaldelsen følger på PBS opkrævningen, som du modtager i eftersommeren.

Den daglige drift varetages af en bestyrer og en kontordame.

På GHT´s hjemmeside: [www.ghtvandvaerk.dk](http://www.ghtvandvaerk.dk) kan du læse mere om repræsentantskab og bestyrelse samt finde indkaldelsen til medlemsmødet.

Vi gør også opmærksom på, at GHT har en SMS-kæde, man kan tilmelde sig og derved få hurtig besked, dersom der skulle opstå problemer med drikkevandet i området. Tilmelding via GHT´s hjemmeside.

1. **Andre aktiviteter og arbejdsområder**

**Nybyggeri, Ombygning mm med følgende ansvar for skader.**

Usædvanlig stor byggeaktivitet, såvel nybyggeri som ombygninger hele området, har betydet ekstra slitage på alle vore veje, både på de primære og sekundære.

Bestyrelsen er opmærksom på, at såvel veje, rabatter, grøfter og skilte efterlades i genoprettet stand, hvis der opstår skader i forbindelse med byggeriet.

Derfor skriver vi, så vidt det er orienterede, til såvel bygherre som byggefirmaer om, at de er ansvarlige for at genoprette påførte skader.

Desværre kan det ofte være svært at udpege skadevolderen, hvis ikke der er vidner.

**Foreningens Grunde**

Foreningsgrunde ligger på henholdsvis Herlufholmsvej, Gudmindrup Skovkrog samt Gudmindrup Skovvej. Grundene kan/må ikke bebygge, men må kun bruges til rekreative formål eller henligge som natur.

Der betales ikke ejendomsskat.

I 2017 etableredes en petanquebane på grunden på Herlufholmsvej. Til projektet, rydning, anlæg og bænke, modtog foreningen efter ansøgning, kr. 50,000 fra Odsherred Kommune.

Grundet smittefare har petanquekugler mm været fjernet fra området.

Bænkene bruges dog flittigt, også som rasteplads for folk der går eller cykler tur.

Retningslinjer for brug af banerne vil kunne læses på opslagstavlen.

Der har været forslag om ny belægning på banerne, hvilket der ikke er taget stilling til.

**Wild Makeover**

Med hensyn til den store grund på Gudmindrup Skovvej, er GF Tre Lyng i den situation, at vi efter ansøgning, i første omgang, har vundet kr. 35.000, - til at ”gøre noget for grunden”, så den indgår i projektet Vild Makeover.

Ved hjælp af de bevilgede penge fra Vild Makeover puljen, skal området omdannes eller indrettes et areal med vild natur og samtidig skabe rammer for fællesskabet i lokalområdet/foreningen.

10 medlemmer har påtaget sig opgaven og arbejder tæt sammen med naturvejledere og andre eksperter.

Der er i Odsherred Kommune udvalgt 3 projekter, hvoraf vi er det ene, som konkurrerer om yderligere kr.25.000.

Vinderen vil blive fundet i løbet af foråret og kåret på Folkemødet d.10. september, som afholdes på Den Rytmiske Højskole i Vig.

**Kloakering, Odsherred Forsyning**

Med hensyn til den fortsatte kloakering af Tre Lyngs område, vil vi henvise til Forsyningens hjemmeside, hvor man kan følge planerne.

[www.odsherredforsyning.dk](http://www.odsherredforsyning.dk)

**Septiktanke**

Bestyrelsen vil stadig opfordre medlemmer, der ikke har fået kloakeret, til at være opmærksom på, hvornår de skal have tømt septiktank, især hvis tømningen er afhængig af, at man selv er til stede. Der er udsendt plan fra Forsyningen, som i øvrigt kan kontaktes, hvis man er i tvivl. Forgæves kørsel koster penge.

**Affald/ Renovation**

Der skal atter etableres nyt affaldssystem i Odsherred Kommune, hvilket vil sige, at vi igen skal have nye og flere spande og desuden sortere endnu mere.

Der er endnu ikke en endelig løsning, men hold øje med udviklingen enten via kommunens hjemmeside eller i dagspressen.

Bestyrelsen vil selvfølgelig orientere, så snart der er nyt på området.

Du kan via affald@odsherred.dk, tilmelde dig, så du bliver orienteret via SMS, når du får hentet affald samt storskrald.

 **Trafiksikkerheden**

Hurtigkørende biler er især et stort problem i sommerperioden, og desværre er det ikke kun gæster. Også egne medlemmer observeres køre med alt for høj hastighed.

Nogle medlemmer foretrækker ligefrem huller i vejene kontra hurtigkørende biler!

Især på de store indfaldsveje, samt Alleen og Højby Lyngvej, har vi problemer med hurtigkørende biler, især når vejene er nylavede.

Vi appellerer til at alle, både medlemmer, gæster, bilister og knallertkørere overholder den anbefalede hastighed på 20 km/t.

**Bænke**

I forbindelse med Covid 19, frigav Odsherred Kommune nogle midler, for at fremme sundheden. Dem søgte vi på og fik bevilget kr.10,000 til at købe og opsætte bænke i området. Foreløbig er der opsat 2 bænke, men håber på flere.

1. **Foreningens ejendele og udlån.**

Foreningens redskaber, især hænger og flækker, er i gennemsnit ude en gang om dagen hos en af de 452 registrerede brugere.

Der blev i 2021 investeret i ny hænger, da det blev vurderet, at den gamle hænger stod overfor yderligere reparationer for at gøre den sikker og lovlig.

Dette vurderede man ville blive for dyrt, i forhold til at investere i en ny, der både var mere driftssikker og samtidig uden de store vedligeholdelsesudgifter.

Bookningsordningen fungerer fint både mht. hænger og flækker.

Husk, at foreningens redskaber kun udlånes til medlemmer af GF Tre Lyng og da det er vores fælle ejendom, forventes det, at det behandles ordentligt og tilbageleveres i ren, pæn og ikke ødelagt stand.

Husk: Du kan tilmelde dig låneordningen på [www.tre-lyng.dk](http://www.tre-lyng.dk), hvor du så følgende vil få tildelt et brugernummer.

1. **Hjemmesiden:** [**www.tre-lyng.dk**](http://www.tre-lyng.dk)

Bestyrelsen har arbejdet med en ny hjemmeside til [www.tre-lyng.dk](http://www.tre-lyng.dk)

Den nye hjemmeside er bygget op i WordPress, som også fungerer via smartphones.

Da ingen i bestyrelsen har erfaringer med WordPress, har vi brugt firmaet Feinful v/Heidi Østergaard, til at hjælpe med at bygge hjemmesiden op.

Der blev efterspurgt billeder, via Facebook, til den nye hjemmeside. Der kom ca. 100 billeder, og tusind tak for det. Det har været svært at plukke billeder ud, for der var MANGE flotte.

Resultatet af den nye hjemmeside, er en mere enkel, tidssvarende og funktionel hjemmeside.
Man kan stadig bruge de tidligere funktioner, såsom booke redskaber, tilmelde sig hhv. nyhedsbrev og PBS, og naturligvis komme i kontakt med bestyrelsen, samt kontakt til repræsentanter fra vores vej-og grøftelaug.

På hjemmesiden vil det også fremover være muligt at finde tidligere referater fra generalforsamlingerne. Bestyrelsen har valgt, at disse går 2 år tilbage.

Grunden til, at vi har valgt et enkelt udtryk for hjemmesiden er, at alle medlemmer, uanset formåenhed og alder, vil finde det nemt at benytte sig af de informationer, der ligger – og følgende bliver lagt op på [www.tre-lyng.dk](http://www.tre-lyng.dk).

Alle medlemmer, der på nuværende er tilmeldt nyhedsbrevet fra den gamle hjemmeside, vil selvfølgelig blive overført til den nye. Derfor vil denne opdatering af hjemmesiden, heller ikke påvirke eksisterende medlemmers tilgang til eks. nyhedsbrevet. Det kommer som vanligt.

Datoen for ibrugtagen af den nye hjemmeside vil blive oplyst senere.

**Facebook**

Antallet af medlemmer stiger stødt, pt er vi 835 i gruppen.

Det er en vækst på 150 medlemmer fra sidste år.

Vi har valgt at bibeholde, at gruppen fortsat skal være en lukket gruppe. Således at der kun er tilgang for medlemmer af GF Tre Lyng.

Derfor, for at blive medlem, skal du besvare 2 spørgsmål:

* Om man er medlem af GF Tre Lyng
* Angive sit navn og adresse i foreningen

Stemmer dette ikke overens med vore data, bliver man afvist.

Facebooksiden bruges flittigt, både til råd og hjælp til praktiske gøremål, anbefalinger til eks. lokale håndværkere, samt tilbud om genbrug, såvel til salg eller gratis.

Desuden til diverse debatter om, hvad der rører sig i foreningen.

Bestyrelsens indstilling er, at siden ikke skal bruges til kommercielle opslag.

Disse vil uden varsel blive slettet.

Med 850 medlemmer er der, i sagens natur, mange holdninger, hvilket der naturligvis skal være plads til.

Dog vil bestyrelsen opfordre til, at alle holder den gode tone i kommunikation med hinanden.

Tonen har til tider været både hård og meget personligt, hvilket ikke alle bryder sig om.

**Bestyrelsen i GF Tre Lyng og Facebook.**

Alle henvendelser, rettet til bestyrelsen, og som man ønsker respons på, skal og kan kun ske via mail:

post@tre-lyng.dk og ikke via Facebook.

1. **Administrative forhold**

Der har siden generalforsamlingen oktober 2021 været afholdt 5 ordinære bestyrelsesmøder, daglig korrespondance medlemmerne imellem, samt telefonmøder.

Der har været afholdt møder med vore revisorer.

Desuden har flere bestyrelsesmedlemmer deltaget i andre udvalg, som har betydet en del mødeaktivitet.

Det årlige vej- og gøftelaugsmøde blev afholdt i august måned.

Det officielle møde med de omkringliggende grundejerforeninger blev ikke afholdt i 2021.

Bestyrelsen benytter, som de foregående år, professionel assistance til bogføring, medlemsopkrævning, udsendelse af rykkere samt administration og opfølgning af medlemskartotek.

Bestyrelsesmedlemmerne modtager ikke løn, men der udbetales et årligt beløb på i alt kr.3.850 til dækning af omkostninger, svarende til, hvad der efter skats regler, kan udbetales til frivillige ledere.

1. **Regnskab for 2021, forventning til 2022 samt budget for 2023**

Som det fremgår af medfølgende regnskab, har vi i 2021 et samlet merforbrug på næsten kr. 63.000. Det faktisk negative resultat er på kr. 90.700 men da det holdes op mod et budgetteret underskud for 2021 på kr. 28.000 er det som nævnt et merforbrug på næsten kr. 63.000. Merforbruget skyldes primært merforbrug på a) Primærveje på kr. 33.000, b) Ekstraordinær vedligehold på kr. 27.000 og c) Naturpleje og Petanque på kr. 13.000 samt d) merforbrug på kr. 15.000 på Trailer og brændeflækker.

På de to poster, grøfter og advokat har der intet forbrug været i 2021.

a) Udgifterne til vedligeholdelse af de **Primære veje** er overskredet med et merforbrug på kr. 33.000. Se punktet Primær veje.

b) Posten **Ekstraordinære vedligeholdelse** dækker opsætning af ødelagte vejskilte og stolper på primære veje samt nedtagning af infotavler og opsætning af bænke samt rydning af ukrudt på fællesareal.

c) Udgifterne til **Naturpleje / træfældning / petanque** omhandler løbende græsslåning omkring petanque banerne, samt en ekstraordinær oprydning på både denne grund og ved foreningens grund på Gudmindrup Skovsti.

Udgiften på kr. 50.000 til **Støvbekæmpelse** af de primære veje er tæt på budget; men forventes at stige pga. stigende råvarepriser allerede i år.

De fleste af udgifterne til **Forsikring & Abonnement, EDB** og **Porto & Gebyrer** var i budgettet noteret under **Administration**, men er fra 2021 bogført separat. Disse fire poster udviser sammen med **Internet & Telefon** en samlet overskridelse på knapt kr. 5.000, da etablering af ny hjemmeside ikke var med i budgettet. Udover forsikring dækker den første post et abonnement på Sjællandske medier for at være godt orienteret i lokalområdet. EDB dækker nu både hjemmeside (inkl. første rate på udarbejdelse af ny hjemmeside, kr. 8.000) og abonnement og service af vores medlemskartotek og regnskabsprogram (kr.6.300). Under Porto & Gebyrer er bogført udgifter til bank og medlemsopkrævning via betalingsservice (Nets, kr. 12.500). Tilbage under **Administration** er omkostninger til bogholder (kr. 20.000) samt omkostningsdækning af bestyrelsesmedlems administrationsudgifter (kr. 9.000), hvor flere afgåede bestyrelsesmedlemmer har været kompenseret for at fortsætte i en overgangsperiode. Samlet set holder de sig lige under budgettet, selvom etablering af ny hjemmeside ikke var med i budgettet.

**Internet & Telefon** udviser en overskridelse på godt kr. 5.000 og dækker over at både nuværende og tidligere bestyrelsesmedlemmer er blevet kompenseret med det skattefrie beløb i forhold til den periode, som de har arbejdet inkl. overlap.

d) Budgettet for **Trailer, brændeflækker m.v.** er overskredet, da vi på generalforsamling 2019 besluttede at øge honorar for håndtering og opbevaring af trailer og flækker, en udgift årligt på kr. 15.000 inkl. moms. Vi har desuden udgifter til bookingsystem af trailer og brændeflækker (kr. 4.500). Samt nyindkøb af trailer for kr. 19.000.

Vores egenkapital pr. 1. januar 2022 andrager herefter kr. 307.000. Budgettet for 2022 (vedtaget sidste år) viser et underskud på kr. 48.000. Bestyrelsen foreslår Generalforsamlingen at øge budgettet for indeværende år i lyset af de nu kendte udgifter, herunder at bruge 100.000 mere end budgetteret på de primære veje og 20.000 på etablering af en hjertestarter, så underskuddet i indeværende år budgetteres til kr. 194.000. Foreningen vil med en sådan beslutning have en formue på kr. 96.000 i stedet for kr. 242.000 ved udgangen af 2022.

Pr. nytår var 1 medlem i restance med kontingent.

Vi var i alt pr. 1/1 2022 730 medlemmer af Grundejerforeningen Tre Lyng.

Budgettet for 2023 – der skal til behandling på årets generalforsamling – viser et underskud på kr. 40.500.

Bestyrelsen indstiller til generalforsamlingen, at kontingentet fastsættes således: Kr. 200 i kontingent og 350 kr. til vedligeholdelse af de primære veje. Hertil kommer bidragene til grøfterne på 100 kr. (hidtil 125 kr.) samt de individuelle vejlaugsbidrag. Bestyrelsen har tidligere indgået aftaler med Gudmindrup Lyng Grundejerforening og Gyvelager Vejlaug om vedligeholdelse af Matolievej, Raketvej og Skovåsen. Herudover bidrager Højby Lyng Grundejerforening og Grundejerforeningen Eldorado også til vedligeholdelsen af vores veje. Endelig modtager vi årligt en godtgørelse fra Odsherred Kommune på ca. kr. 7.600 vedr. vedligeholdelsen af Sejerøbugtstien (Havebovej, Haraldsvej, Kristinevej og Matolievej) og Rute 7 (Raketvej og Skovåsen).

Med disse forslag til budgetter for både 2022 og 2023 forbruges foreningens formue og selv i 2023 budgetteres der med et højere forbrug på primære veje end det opkrævede bidrag. Hvis det samlede forbrug på 2 x 240.000 over to år giver mindre udgifter til vedligeholdelse af primære veje i 2024 og fremover vil det være muligt for generalforsamlingen næste år at tage stilling til om bidraget skal nedsættes igen og/eller om det skal bruges til at reetablere noget af formuen.

Bestyrelsen for GF Tre Lyng

26. marts 2022